«Riformis falidis par une cospirazion dai sindics che cumò a tentin la scjalade al Consei regjonâl»
Il so al è il compit plui grivi par un candidât president aes prossimis Regjonâls: no dineâ cetant che di bon al è stât fat intal Centriçampe intai ultins 5 agns, «smarcjantsi» però des riformis sbaliadis (par ecès di sigurece e par pôc dialic cul teritori) di Debora Serracchiani. 58 agns, Bolzonello – vicepresident de Regjon e assessôr aes Ativitâts produtivis, turisim e cooperazion te Zonte Serracchiani – al è stât sindic di Pordenon par doi mandâts, dal 2001 al 2011.
1) Il centridiestre al à svendût la nestre Regjon a Rome intal 2010 obleantnus a meti ogni an 370 milions al Stât. In sostance, par simpri e cence otignî nuie in cambi. O vin di fâ di dut par tornâ a negoziâ chel acuardi in virtût de nestre capacitât di gjestî ben lis funzions che la nestre autonomie nus garantìs. In chescj agns, o sin rivâts adore recuperant 120 milions di euros ogni an, in graciis dal pat Serracchiani-Padoan. Intal prossim futûr, o volìn domandâ gnovis competencis e gnovis risorsis al Stât parcè che o sin convints di savê gjestî miôr dal guvier centrâl ciertis funzions tant che chês scolastichis.
2) Lis Provinciis a son stadis abolidis cul vôt unanim dal Consei Regjonâl rispietant il mandât eletorâl vût intal 2013. La riforme dai ents locâi no à funzionât cemût che e doveve par doi motîfs: une carence croniche di personâl intai nestris Comuns e une conflitualitât politiche prejudiziâl metude in cjamp di un grup di sindics che vuê, su chê onde, al tente la scjalade al Consei Regjonâl. A chest, finide la campagne eletorâl, o metarìn rimiedi impuestant un confront viert a ducj i sindics par passâ lis contraposizions, e disblocant lis assunzions pai ents locâi. Diviers al è il discors su la identitât dal Friûl che no si esaurìs intun consei provinciâl e che no si pues definî par contradizion cun altris teritoris de nestre Regjon. Ogni teritori al à une sô storie e une sô vocazion che a van valorizadis de unitât regjonâl. Se o volìn lâ indevant a cressi o vin di confrontâsi e di condividi soluzions, no creâ contraposizions.
3) In chescj cinc agns o vin dopleadis lis cifris dedicadis ae tutele de lenghe furlane, dopo tancj agns che cualchidun si è jemplât la bocje, evitant di fâ cualsisedi robe in mût pratic. O volìn lâ indevant a garantî chês risorsis par progjets scolastics e di poie aes associazions che a tutelin la lenghe. O vin lavorât ancje cu la Rai pal rinovament dal contrat, duncje o disarès che la strade tacade e je dal sigûr chê juste.
4) Intal 2008 o vevin 517 mil ocupâts, intal 2013 o sin lâts jù a 495 mil, parcè che il Centridiestre al à vût miôr no frontâ la crisi che e veve colpît la Italie e la nestre regjon. Si à vût miôr fâ fente che al les dut ben. In chescj cinc agns, in gracie de nestre leç “Rilancimpresa”, o vin recuperât 10 mil puescj di vore. Vuê, jessûts de fase di emergjence, o vin di invistî sul lavôr di cualitât e creâ altris 10 mil puescj di vore. Al sarà strategjic otignî la autonomie scolastiche dal Stât, parcè che nus consintarà di formâ i nestris fantats su la base des esigjencis dal marcjât. Par ce che al tocje l’atrat, o vin margjins impuartants su la jeve fiscâl.
5) La nestre propueste e je di 100 euros a fi fin ai 18 agns. E je une cifre dongje dai 22 mil euros, une misure struturade e concrete. I “bonus” a servissin a pôc, parcè che a àn une durade limitade, cun cheste formule invezit o fasìn un pat cu lis fameis. La uniche domande e je che dopo il sest an di etât 1/3 dai 1.200 euros ad an al vadi impleât par culture e sport. Che a sedin libris, museus o cors di formazion e di sport, nol impuarte, o volìn però dâ la pussibilitât a ducj di podê fâ esperiencis in contescj che a judin a vierzi la ment.
di Roberto Pensa
fur_Latn fur_Latn fur_Latn fur_Latn fur_Latn fur_Latn fur_Latn pap_Latn